Πρωτοβουλία του Βασιλείου των Κάτω Χωρών για την έκδοση απόφασης του Συμβουλίου για την αντιμετώπιση της διασυνοριακής εγκληματικότητας σχετικά με οχήματα

(2004/C 34/16)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΙΚΗΣ ΕΝΩΣΗΣ,

Έχοντας υπόψη:

τη Συνθήκη για την Ευρωπαϊκή Ένωση, και ιδίως το άρθρο 30, παράγραφος 1, στοιχείο α) και το άρθρο 34, παράγραφος 2, στοιχείο γ),

την πρωτοβουλία του Βασιλείου των Κάτω Χωρών,

τη γνώμη του Ευρωπαϊκού Κοινοβουλίου,

το ψήφισμα του Συμβουλίου της 27ης Μαΐου 1999 για την καταπολέμηση της διεθνούς εγκληματικότητας η οποία αναπτύσσεται στις οδούς(1),

Εκτιμώντας τα εξής:

(1) Στα κράτη μέλη της Ευρωπαϊκής Ένωσης οι κλοπές ιδιωτικών αυτοκινήτων ανέρχονται ετησίως σε 1,2 εκατομμύρια περίπου.

(2) Οι κλοπές αυτές προκαλούν σημαντική ζημία, ύψους τουλάχιστον 15 δισεκατομμυρίων ευρώ.

(3) Το οργανωμένο έγκλημα ευθύνεται για την κλοπή, τη μετατροπή και την εξαγωγή προς άλλες χώρες, εντός και εκτός της Ευρωπαϊκής Ένωσης, μεγάλου ποσοστού, περίπου 30-40 %, των εν λόγω οχημάτων.

(4) Εκτός των υλικών ζημιών, θίγεται επίσης η έννοια της δικαιοσύνης και η αίσθηση ασφάλειας των πολιτών. Η εγκληματικότητα σχετικά με οχήματα μπορεί, εξάλλου, να συνοδεύεται από σοβαρές μορφές βίας.

(5) Αυτό δυσχεραίνει την επίτευξη του στόχου του άρθρου 29 της συνθήκης όσον αφορά την παροχή στους πολίτες υψηλού επιπέδου προστασίας εντός ενός χώρου ελευθερίας, ασφάλειας και δικαιοσύνης.

(6) Επιπλέον, η εγκληματικότητα σχετικά με οχήματα μπορεί να συνδέεται, σε διεθνές επίπεδο, με άλλες μορφές εγκληματικότητας, όπως, για παράδειγμα, με την εμπορία ναρκωτικών, όπλων και ανθρώπων.

(7) Η αντιμετώπιση της εγκληματικότητας σχετικά με οχήματα αποτελεί, από αστυνομική και δικαστική άποψη, αρμοδιότητα των κρατών μελών.

(8) Εντούτοις, για την αντιμετώπιση των διασυνοριακών πτυχών της εν λόγω μορφής εγκληματικότητας είναι επιθυμητή μια κοινή προσέγγιση, στο πλαίσιο της οποίας - όπου αυτό είναι δυνατό και απαραίτητο - τα κράτη μέλη και οι υπηρεσίες επιβολής του νόμου της Ευρωπαϊκής Ένωσης θα αλληλοβοηθούνται.

(9) Η συνεργασία μεταξύ αστυνομικών και τελωνειακών υπηρεσιών και αρχών έκδοσης αδειών κυκλοφορίας οχημάτων, καθώς και η διαβίβαση πληροφοριών προς τα ενδιαφερόμενα μέρη είναι ιδιαιτέρως σημαντική.

(10) Η συνεργασία με την Europol είναι επίσης σημαντική, δεδομένου ότι η Europol μπορεί να προβαίνει σε σχετικές αναλύσεις και εκθέσεις.

(11) Η Ευρωπαϊκή Αστυνομική Ακαδημία (ΕΑΑ) προσφέρει στις αστυνομικές υπηρεσίες των κρατών μελών, μέσω του ηλεκτρονικού Ευρωπαϊκού Δικτύου Αστυνομικής Εκπαίδευσης (EPLN), λειτουργίες αρχειοθέτησης πληροφοριών και ειδικών γνώσεων στον τομέα της εγκληματικότητας σχετικά με οχήματα. Εκτός αυτού, το EPLN προσφέρει τη δυνατότητα ανταλλαγής γνώσεων και εμπειριών μέσω της λειτουργίας του ως χώρος συζητήσεως.

(12) Η προσχώρηση μεγαλύτερου αριθμού κρατών μελών στην πολυμερή σύμβαση της 29ης Ιουνίου 2000 σχετικά με το Ευρωπαϊκό Σύστημα Πληροφοριών για Οχήματα και Άδειες Οδήγησης (Eucaris) θα ενισχύσει την καταπολέμηση της εγκληματικότητας σχετικά με οχήματα.

(13) Θα πρέπει να ληφθούν ορισμένα ειδικά μέτρα για την ουσιαστική αντιμετώπιση της διεθνούς εγκληματικότητας σχετικά με οχήματα,

ΑΠΟΦΑΣΙΖΕΙ:

Άρθρο 1

Ορισμός

Για τους σκοπούς της παρούσας απόφασης, ως "όχημα" νοείται κάθε όχημα με κινητήρα κυλινδρισμού άνω των 50 cc, καθώς και τα ρυμουλκούμενα και τροχόσπιτα με βάρος, χωρίς φορτίο, ανώτερο των 750 κιλών.

Άρθρο 2

Στόχος

1. Στόχος της παρούσας απόφασης είναι η επίτευξη κοινής προσέγγισης και συνεργασίας εντός της Ευρωπαϊκής Ένωσης για την πρόληψη και την καταπολέμηση της διασυνοριακής εγκληματικότητας σχετικά με οχήματα.

2. Αποδίδεται ιδιαίτερη προσοχή στη συσχέτιση της κλοπής και της παράνομης εμπορίας οχημάτων με άλλες μορφές εγκληματικότητας, όπως π.χ. με την εμπορία ναρκωτικών, όπλων και ανθρώπων.

Άρθρο 3

Συνεργασία μεταξύ αρμοδίων αρχών

Τα κράτη μέλη λαμβάνουν τα απαραίτητα μέτρα για την ενίσχυση της αμοιβαίας συνεργασίας μεταξύ των εθνικών αρμοδίων αρχών (αστυνομίας, τελωνείων και αρχών έκδοσης αδειών κυκλοφορίας οχημάτων) προκειμένου να προωθηθεί η καταπολέμηση της διασυνοριακής εγκληματικότητας σχετικά με οχήματα, μεταξύ άλλων, μέσω συμφωνιών συνεργασίας.

Δίδεται ιδιαίτερη προσοχή στον έλεγχο των εξαγωγών εμπορευμάτων, λαμβανομένων υπόψη των αντίστοιχων αρμοδιοτήτων.

Άρθρο 4

Συνεργασία μεταξύ αρμοδίων αρχών και ιδιωτικού τομέα

1. Τα κράτη μέλη λαμβάνουν τα απαραίτητα μέτρα για τακτική διαβούλευση των υπηρεσιών επιβολής του νόμου και των αρχών έκδοσης αδειών κυκλοφορίας οχημάτων με τον ιδιωτικό τομέα (όπως π.χ. με κατόχους ιδιωτικών μητρώων απωλεσθέντων οχημάτων, με ασφαλιστικές εταιρίες και με τον κλάδο των αυτοκινήτων) προς συντονισμό των πληροφοριών και των μεμονωμένων εργασιών στον τομέα αυτόν, κατά προτίμηση μέσω μόνιμου βήματος διαβούλευσης.

2. Τα κράτη μέλη λαμβάνουν τα απαραίτητα μέτρα για τις ακολουθητέες διαδικασίες επαναπατρισμού των οχημάτων που παραδίδονται από τις υπηρεσίες επιβολής του νόμου μετά την άρση της κατάσχεσής τους.

Άρθρο 5

Σημεία επαφής όσον αφορά την εγκληματικότητα σχετικά με οχήματα

1. Τα κράτη μέλη καθορίζουν, εντός τριών μηνών από την έναρξη ισχύος της παρούσας απόφασης, σημείο επαφής στο πλαίσιο των υπηρεσιών επιβολής του νόμου για την αντιμετώπιση της εγκληματικότητας σχετικά με οχήματα.

2. Τα κράτη μέλη εξουσιοδοτούν τα σημεία επαφής να ανταλλάσσουν εμπειρίες, ειδικές γνώσεις και γενικές και τεχνικές πληροφορίες στον τομέα της εγκληματικότητας σχετικά με οχήματα βάσει της υφιστάμενης νομοθεσίας.

3. Πληροφορίες σχετικά με τα ενδεδειγμένα εθνικά σημεία επαφής, συμπεριλαμβανομένων ενδεχόμενων μεταγενέστερων τροποποιήσεων, διαβιβάζονται στη Γενική Γραμματεία του Συμβουλίου προς κοινοποίηση στην Επίσημη Εφημερίδα της Ευρωπαϊκής Ένωσης.

Άρθρο 6

Καταχώρηση κλεμμένων οχημάτων και λευκών αδειών κυκλοφορίας οχημάτων

1. Μετά την υποβολή δήλωσης κλοπής, οι υπηρεσίες επιβολής του νόμου στα κράτη μέλη μεριμνούν για την άμεση καταχώρηση κλεμμένων οχημάτων στο Σύστημα Πληροφοριών Σένγκεν (SIS) και, όπου αυτό είναι δυνατό, στο Σύστημα Αυτόματης Έρευνας Κλεμμένων Οχημάτων της Ιντερπόλ.

2. Η καταχώρηση στο μητρώο ανίχνευσης αποσύρεται αμέσως από το καταχωρούν κράτος μέλος μόλις παύσει να ισχύει ο λόγος καταχώρησης του οχήματος ή μόλις ο ιδιοκτήτης του οχήματος αποσύρει τη δήλωση κλοπής.

3. Μετά την υποβολή δήλωσης κλοπής λευκών αδειών κυκλοφορίας οχημάτων, οι υπηρεσίες επιβολής του νόμου στα κράτη μέλη μεριμνούν για την άμεση καταχώρησή τους στο SIS.

Άρθρο 7

Έκδοση αδειών κυκλοφορίας

1. Οι υπηρεσίες επιβολής του νόμου και η αρχή έκδοσης αδειών κυκλοφορίας οχημάτων λαμβάνουν τα κατάλληλα μέτρα για την πρόληψη της κατάχρησης και της κλοπής εγγράφων για την έκδοση αδειών κυκλοφορίας οχημάτων.

2. Κατά την έκδοση (νέας) άδειας κυκλοφορίας για ένα όχημα, οι εθνικές αρχές έκδοσης αδειών κυκλοφορίας οχημάτων συμβουλεύονται, σε συνεργασία με τις υπηρεσίες επιβολής του νόμου, το μητρώο οχημάτων της χώρας στην οποία εκδόθηκε η αρχική άδεια κυκλοφορίας, καθώς και τα διεθνή μητρώα ανίχνευσης κλεμμένων οχημάτων που αναφέρονται στο άρθρο 6.

3. Προς αποφυγήν της έκδοσης (νέων) αδειών κυκλοφορίας για κλεμμένα οχήματα, θα συναφθούν εθνικές συμφωνίες σχετικά με τη διερεύνηση ή/και τη διασύνδεση των συστημάτων έκδοσης αδειών κυκλοφορίας, όπως αναφέρεται στο άρθρο 6, παράγραφος 1, καθώς και την εξακρίβωση της ταυτότητας του οχήματος.

Άρθρο 8

Αποφυγή παράνομης χρήσης αδειών κυκλοφορίας οχημάτων

1. Προς αποφυγήν παράνομης χρήσης αδειών κυκλοφορίας οχημάτων, οι υπηρεσίες επιβολής του νόμου απαιτούν να λάβουν, ει δυνατόν, την άδεια κυκλοφορίας του ιδιοκτήτη ή/και κατόχου ενός οχήματος το οποίο υπέστη σοβαρή ζημία κατόπιν ατυχήματος (ολική απώλεια).

2. Επιπλέον, οι υπηρεσίες επιβολής του νόμου απαιτούν να λάβουν, κατά τη διεξαγωγή ελέγχου, την άδεια κυκλοφορίας σε περίπτωση που υπάρχουν υποψίες παραποίησης των χαρακτηριστικών ταυτότητας ενός οχήματος.

3. Η άδεια κυκλοφορίας επιστρέφεται μόνον κατόπιν έγκρισης και εξακρίβωσης της ταυτότητας του οχήματος.

Άρθρο 9

Europol

Στο πλαίσιο της εντολής της Europol, οι υπηρεσίες επιβολής του νόμου κοινοποιούν στην Europol δράστες ή ομάδες δραστών στον τομέα της εγκληματικότητας σχετικά με οχήματα.

Άρθρο 10

Προώθηση και εκπαίδευση εμπειρογνωμόνων

Τα κράτη μέλη λαμβάνουν τα απαραίτητα μέτρα ώστε τα εθνικά ιδρύματα εκπαίδευσης αστυνομικών και τελωνειακών να προωθούν, στο πλαίσιο των κύκλων μαθημάτων τους, ειδική εκπαίδευση για την πρόληψη και ανίχνευση κλοπών αυτοκινήτων.

Άρθρο 11

Συνεδρίαση των αρμοδίων των σημείων επαφής και ετήσια έκθεση προς το Συμβούλιο

Οι αρμόδιοι των σημείων επαφής στον τομέα της εγκληματικότητας σχετικά με οχήματα συνεδριάζουν τουλάχιστον άπαξ ετησίως υπό την ηγεσία του κράτους μέλους που ασκεί την προεδρία του Συμβουλίου. Η Europol καλείται να συμμετέχει στη συνεδρίαση αυτή. Η προεδρία υποβάλλει έκθεση στο Συμβούλιο σχετικά με την πρόοδο της πρακτικής αστυνομικής συνεργασίας.

Άρθρο 12

Συμφωνίες με τρίτες χώρες

1. Οι συμφωνίες συνεργασίας ή εταιρικής σχέσης που πρόκειται να συναφθούν από την Ευρωπαϊκή Ένωση με τρίτες χώρες περιλαμβάνουν, ει δυνατόν, διάταξη για την εγκληματικότητα σχετικά με οχήματα, και ειδικότερα για την εξακρίβωση της ταυτότητας των οχημάτων κατά την έκδοση αδειών κυκλοφορίας στην τρίτη χώρα σε περίπτωση που το όχημα προερχόταν αρχικά από κάποιο κράτος μέλος.

2. Το ενδιαφερόμενο κράτος μέλος, κατόπιν αίτησης τρίτης χώρας για εξακρίβωση της ταυτότητας οχημάτων, συμβουλεύεται το εθνικό Σύστημα Πληροφοριών Σένγκεν, καθώς και την αρχή έκδοσης αδειών κυκλοφορίας του εν λόγω κράτους μέλους.

Άρθρο 13

Αξιολόγηση

Η εφαρμογή της παρούσας απόφασης αξιολογείται μετά την πάροδο 3 ετών από την έναρξη ισχύος της.

Άρθρο 14

Έναρξη ισχύος

Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.

Βρυξέλλες, ...

Για το Συμβούλιο

Ο Πρόεδρος

(1) ΕΕ C 162 της 9.6.1999, σ. 1.